ପ୍ରଭାତ ପଟ୍ଟନାୟକ
ପ୍ରଭାତ ପଟ୍ଟନାୟକ(ଜନ୍ମ: ୧୯ ସେପ୍ଟେମ୍ବର ୧୯୪୫) ଜଣେ ଆନ୍ତର୍ଜାତୀୟ ଖ୍ୟାତିସମ୍ପର୍ଣ୍ଣ ଅର୍ଥନୈତିଜ୍ଞ । ସେ କେରଳର ପ୍ଲାନିଙ୍ଗ ବୋର୍ଡ଼ର ଉପାଧ୍ୟକ୍ଷ ଭାବରେ କାର୍ଯ୍ୟକରିସାରିଛନ୍ତି । ୨୦୧୮ ମସିହାରେ ପ୍ରଭାତଙ୍କୁ ଉତ୍କଳ ସାହିତ୍ୟ ସମାଜର "ଉତ୍କଳ ରତ୍ନ" ସମ୍ମାନ ପ୍ରଦାନ କରାଯାଇଥିଲା । ବହୁ ଜାତୀୟ ଓ ଆନ୍ତର୍ଜାତୀୟ ପତ୍ରିକାରେ ତାଙ୍କ ଲିଖିତ ସ୍ତମ୍ଭ ପ୍ରକାଶ ପାଇଥାଏ ।

ବାଲ୍ୟଜୀବନ ଓ ଶିକ୍ଷା 
ପ୍ରଭାତ, ୧୯୪୫ ମସିହାରେ ଜଟଣୀରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ପ୍ରାଣନାଥ ଓ ମାତାଙ୍କ ନାମ ମଞ୍ଜରୀ ଥିଲା ।
ଦିଲ୍ଲୀର ସେଣ୍ଟ ଷ୍ଟିଫେନ୍ସ କଲେଜରୁ ସେ ଅର୍ଥନୀତିରେ ସ୍ନାତକ ଓ ଦିଲ୍ଲୀ ସ୍କୁଲ ଅଫ ଇକୋନୋମିକ୍ସରୁ ସ୍ନାତକତ୍ତୋର ଡିଗ୍ରୀ ହାସଲ କରିଥିଲେ । ସ୍ନାତକତ୍ତୋର ଶ୍ରେଣୀରେ ସେ ମାଇକେଲ କଲେକି, ଜନ କେନ୍ସ ଓ ରଏ ହାରୋର୍ଡ଼ ଆଦି ଅର୍ଥନୀତିଜ୍ଞମାନଙ୍କୁ ପଢ଼ିଥିଲେ । ଅମର୍ତ୍ୟ ସେନ, ସୁଖୋମୟ ଚକ୍ରବର୍ତ୍ତୀ ଓ କେ ଏନ ରାଜ ଆଦି ଅର୍ଥନୀତିଜ୍ଞମାନଙ୍କ ସଂସ୍ପର୍ଶରେ ଆସିଥିଲେ ଓ ସେମାନଙ୍କଦ୍ୱାରା ଗଭିର ଭାବରେ ପ୍ରଭାବିତ ହୋଇଥିଲେ ।

କର୍ମଜୀବନ 
୧୯୬୬ ମସିହାରେ ସେ ରୋଡ଼ସ ବୃତ୍ତିଲାଭ କରି, ଅକ୍ସଫୋର୍ଡ଼ ବିଶ୍ୱବିଦ୍ୟାଳୟରେ ପଢିବାର ସୁଯୋଗ ପାଇଥିଲେ । ୧୯୬୯ ମସିହାରେ ସେ କେମ୍ବ୍ରିଜ ବିଶ୍ୱବିଦ୍ୟାଳୟରେ ଜଣେ ଅଧ୍ୟାପକଭାବରେ ଯୋଗଦେଲେ । ୧୯୭୪ମସିହାରେ ସେ ଭାରତକୁ ଫେରି, ସେ ଜବାହରଲାଲ ବିଶ୍ୱବିଦ୍ୟାଳୟ ଦିଲ୍ଲୀର "ଆର୍ଥିକ ଅଧ୍ୟୟନ ଓ ଯୋଜନା କେନ୍ଦ୍ର"ରେ ଅଧ୍ୟାପନା ଆରମ୍ଭ କରିଥିଲେ । ୨୦୦୬ମସିହାରେ ସେ ଏହି ଅନୁଷ୍ଠାନରୁ ସେବାନିବୃତ ହୋଇଥିଲେ । ସେବାନିବୃତି ପରେ, ସେ ୨୦୦୬ରୁ ୨୦୦୧ ପର୍ଯ୍ୟନ୍ତ କେରଳ ପ୍ଲାନିଙ୍ଗ ବୋର୍ଡ଼ର ଉପାଧ୍ୟକ୍ଷ ଭାବରେ କାର୍ଯ୍ୟ କରିଥିଲେ । ତାଙ୍କ ରିସର୍ଚ୍ଚ ମୁଖ୍ୟତଃ ମାକ୍ରୋଇକୋନୋମିକ୍ସ ଓ ରାଜନୈତିକ ଅର୍ଥବ୍ୟବସ୍ଥା ଉପରେ ପର୍ଯ୍ୟବସିତ ଥିଲା ।

ରଚିତ ପୁସ୍ତକ 
ପ୍ରଭାତ ପଟ୍ଟନାୟକ ଲେଖିଥିବା ପୁସ୍ତକଗୁଡ଼ିକ :
 Time, Inflation and Growth (1988)
 Economics and Egalitarianism (1990)
 Whatever Happened to Imperialism and Other Essays (1995)
 Accumulation and Stability Under Capitalism (1997)
 The Retreat to Unfreedom (2003)
 The Value of Money (2008) 
 Re-envisioning Socialism (2011)

ଦିଲ୍ଲୀରୁ ପ୍ରକାଶିତ Social Scientist(୧୯୭୨-୨୦୧୫) ନାମକ ପତ୍ରିକାକୁ ସେ ସମ୍ପାଦନା କରୁଥିଲେ ।

ସମ୍ମାନ ଓ ପୁରସ୍କାର 
 ଉତ୍କଳ ରତ୍ନ (ଉତ୍କଳ ସାହିତ୍ୟ ସମାଜଦ୍ୱାରା ପ୍ରଦତ୍ତ) - ୨୦୧୮ 
 ଡକ୍ଟରେଟ (ଶିକ୍ଷା ଓ ଅନୁସନ୍ଧାନ ବିଶ୍ୱବିଦ୍ୟାଳୟ) - ୨୦୧୨

ଆଧାର 

୧୯୪୫ ଜନ୍ମ
ଜୀବିତ ବ୍ୟକ୍ତି
ଖୋର୍ଦ୍ଧା ଜିଲ୍ଲାର ଲୋକ
ଉତ୍କଳ ରତ୍ନ ସମ୍ମାନିତ